Beetaglukaani

β-glukaani on liukoisiin kuituihin kuuluva pitkäketjuinen hiilihydraatti, joka koostuu glukoosimolekyyleistä. 

β-glukaania saa muun muassa kaurasta ja ohrasta, jossa sitä on  noin 3–5 prosenttia.

Vaikutukset elimistössä 
Suolistoon päätynyt beetaglukaani hidastaa glukoosin imeytymistä ehkäisten verensokerin heilahteluja.

Suolistobakteerit fermentoivat beetaglukaania ravinnokseen tuottaen lyhytketjuisia rasvahappoja ja asetaattia sekä butyraattia.

Kolesterolin aleneminen 
Beetaglukaani alentaa veren LDL-kolesteroliarvoja muodostamalla suolistossa veden kanssa geelin, joka estää kolesterolia imeytymästä elimistöön. Beetaglukaanin muodostama geeli sitoo itseensä ohutsuolessa sappihappoja ja vie niitä pois elimistöstä. Sappihappojen yksi rakennusaine on kolesteroli. Maksa käyttää elimistössä jo olevaa kolesterolia uusien sappihappojen tekemiseen poistuneiden tilalle. Näin veren kolesterolipitoisuus alenee.

Euroopan elintarvikeviranomainen EFSA on antanut β-glukaanille puoltavan lausunnon elintarvikkeena, joka auttaa alentamaan veren kolesteroliarvoja koskien sekä kaurasta että ohrasta saatavaa β-glukaania. Terveysvaikutus saadaan, kun päivittäin nautitaan vähintään 3 g β-glukaania. Tuotteessa on oltava vähintään 1 g β-glukaania / annos, jotta terveysväittämää voisi käyttää. LDL-kolesteroli alenee keskimäärin  3–5 prosenttia, mutta jos lähtötaso on korkea, se voi alentua jopa 10 prosenttia.

Lähteet

Aiheesta muualla 

Fineli:  Vesiliukoisten polysakkaridien (mm. β-glukaani) lähteet ruoka-aineissa 

Hiilihydraatit
Seulonnan keskeiset artikkelit